Document ID: 32001R1812

Komisjoni määrus (EÜ) nr 1812/2001,
14. september 2001,
millega muudetakse määrust (EÜ) nr 1886/2000 kalandussektoris tootjaorganisatsioonide vastuvõetud teatavate eeskirjade laiendamiseks tootjatele, kes ei kuulu tootjaorganisatsioonidesse
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 17. detsembri 1999. aasta määrust (EÜ) nr 104/2000 kalandus- ja akvakultuuritooteturu ühise korralduse kohta, [1] muudetud komisjoni määrusega (EÜ) nr 939/2001, [2] eriti selle artikli 7 lõiget 10,
ning arvestades järgmist:
(1) Komisjoni 6. septembri 2000. aasta määrus (EÜ) nr 1886/2000, milles sätestatakse nõukogu määruse (EÜ) nr 104/2000 üksikasjalikud rakenduseeskirjad kalandussektoris tootjaorganisatsioonide poolt vastuvõetud teatavate eeskirjade laiendamisteks tootjatele, kes ei kuulu tootjaorganisatsioonidesse, [3] sisaldab eelkõige kalandussektori tootjaorganisatsioonide esindatuse taseme hindamisaluseid, mis ei sobi akvakultuurisektori jaoks. Seepärast on vaja määratleda kõnealuse sektori esindatusega seotud erikriteeriumid.
(2) Silmas pidades akvakultuurisektori iseärasusi, tundub asjakohane määratleda selgelt selle tootmis- ja turustuseeskirjad.
(3) Seetõttu tuleks muuta määrust (EÜ) nr 1886/2000.
(4) Käesoleva määrusega ettenähtud meetmed on kooskõlas kalandustooteturu korralduskomitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 1886/2000 artiklid 1 ja 2 asendatakse järgmisega:
"Artikkel 1
1. Kalandussektori tootjaorganisatsioonide tootmis- ja turustustegevus loetakse piisavalt esindatuks piirkonnas, mille suhtes on tehtud ettepanek eeskirjade laiendamise kohta, kui:
a) tootjaorganisatsioon või selle liikmed turustavad liike, mille suhtes eeskirju kohaldataks, üle 65 % kogu turustatavast kogusest, ja
b) tootjaorganisatsiooni liikmete kasutuses olevatel laevadel on kalureid üle 50 % piirkonnas tegutsevatest kaluritest, kelle suhtes kohaldataks eeskirju, mida võidakse laiendada.
2. Lõike 1 punkti a kohaldamisel võetakse arvesse eelmisel majandusaastal turustatud koguseid.
3. Lõike 1 punktis b nimetatud protsendi arvutamisel võetakse arvesse kalurid, kes kuuluvad kogupikkusega kuni 10meetriste aluste meeskonda, proportsionaalselt nende kalurite poolt turustatavate koguste ja kõnesolevas piirkonnas turustatud kogustega.
4. Nõukogu määruse (EÜ) nr 2792/1999 [4] III lisa punkti 2.2 alapunktis a määratletud akvakultuurisektori tootjaorganisatsioonide tootmis- ja turustustegevus on piisavalt esindatud piirkonnas, kus kavatsetakse eeskirju laiendada, kui tootjaorganisatsioon või selle liikmed toodavad liike, mille suhtes eeskirju kohaldataks, üle 40 % toodetud kogustest.
5. Lõike 4 kohaldamisel võetakse arvesse eelmisel majandusaastal turustatud koguseid.
Artikkel 2
1. Määruse (EÜ) nr 104/2000 artikli 7 lõike 1 punktis a osutatud tootmis- ja turustuseeskirjad sisaldavad järgmisi üksikasju:
a) müügiks pakutud toodete kvaliteet, suurus või kaal ning esitusviis;
b) proovivõtt, müügianumad, pakend ja märgistamine ning jää kasutamine;
c) esmase turuleviimise tingimused, mis turu tasakaalustamiseks võivad sisaldada toodangu ratsionaalse realiseerimise eeskirju.
2. Akvakultuurisektoris võivad lõikes 1 osutatud eeskirjad sisaldada meetmeid, mis käsitlevad noorvormide vettelaskmist või sekkumist nende akvakultuuriliikide elutsükli muudel etappidel, mille suhtes eeskirju kohaldataks, eelkõige ületoodangu kogumist ja ladustamist, sealhulgas külmutamist käsitlevaid sätteid."
Artikkel 2
Käesolev määrus jõustub seitsmendal päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 14. september 2001

Labels: 3
6